tartuNLP/wikipedia-smugri-20251201 huggingface dataset:
Montenegron kieli

Montenegron kieli eli montenegro (montenegroksi "crnogorski jezik, црногорски језик") on eteläslaavilaisten kielten läntiseen haaraan kuuluvan serbokroaatin kielen Montenegrossa käytettävä standardisoitu muoto. Se perustuu jekaavis-štokaaviseen murteeseen (štokavski) ja siten sitä ymmärtävät muut serbokroaatin puhujat, jotka nykyään nimittävät kieltään serbiaksi, kroatiaksi ja bosniaksi.
Montenegron kieli määriteltiin Montenegron valtion viralliseksi kieleksi maan perustuslaissa syksyllä 2007 ja sen kielioppi ja oppikirjat ilmestyivät kesällä 2009. Oikeinkirjoituksen merkittävin uudistus on kirjainten "ś" ja "ź" ottaminen käyttöön ja kirjainten määrän lisääntyminen 32:een. Uusilla kirjaimilla merkitään liudentuneita äänteitä, joka aiemmin kirjoitettiin "sj" ja "zj". Kieltä voidaan kirjoittaa myös kyrillisin kirjaimin, mutta ensisijaisessa käytössä ovat latinalaiset kirjaimet. Montenegron rannikolla (Herceg Novi-Kotor-Budva-Ulcinj), jolla on historiallisesti läheisempi suhde Dalmatiaan ja Hertsegovinaan kuin sisämaahan, on perinteisesti käytetty pääasiassa latinalaisia kirjaimia, joten kirjoitusasu ei eroa kroatiasta. Vuoristossa sen sijaan on käytetty kyrillisiä. Kyrillisyys ja latinalaisuus kytkeytyvät osittain uskonnolliseen ja kulttuuriseen identiteettiin. Montenegron rannikko on perinteisesti katolilais-ortodoksista, kun taas sisämaan vuoristo on lähes yksinomaan Serbian ortodoksikirkon piirissä.
Vaikka kieltä ei ole poliittisesti ja kielitieteellisesti tunnustettu omaksi kielekseen, osa ihmisistä pitää sitä omana kielenään vaikkakin suurin osa sen puhujista pitää sitä serbian murteena. Kielellä oli Montenegrossa vuonna 2006 198 000 puhujaa. Vuoden 2003 väestönlaskennassa 21,53 % Montenegron väestöstä kertoi montenegron kielen äidinkielekseen. Näin ollen montenegron kielellä olisi noin 120 000 puhujaa maan 600 000 asukkaasta. Väestöstä 63,5 % kertoi äidinkielensä olevan serbia. Samassa laskennassa 32 % väestöstä kertoi olevansa serbejä.
Montenegron kielen eroa serbian kielestä on erityisesti ajanut Montenegron kielen instituutin johtaja, professori Vojislav Nikčević. Myös Montenegron entinen itsenäisyysmielinen pääministeri Milo Đukanović on ilmoittanut olevansa montenegron kielen puhuja ja tukenut avoimesti kielen tunnustamista. Perustuslakiin kielen virallistamista ehdotti sen kirjoittanut lakimies Mijat Šuković.
Joulukuussa 2017 montenegron kieli sai oman ISO-koodinsa.
David Bain

David Bain (s. 27. maaliskuuta 1972, Dunedin) on uusiseelantilainen, joka tuomittiin vuonna 1994 tapahtuneista vanhempiensa ja sisarustensa murhista. Hän sai elinkautisen, mutta hänen tapaustaan käsiteltiin myöhemmin uudelleen, ja vuonna 2009 hänet todettiin syyttömäksi.
Bain syntyi Dunedinissa Margaret Arawan ja Robin Irving Bainin pojaksi. Perhe asui vuosina 1973-1988 Papua-Uudessa-Guineassa, jossa isä Robin toimi opettajana. 
Murhat.
Kaikki perheen jäsenet Davidia lukuun ottamatta tapettiin aamuyöllä 20. kesäkuuta 1994. David pidätettiin teosta epäiltynä neljän päivän kuluttua. Hänet tuomittiin viidestä murhasta vankeuteen elinkaudeksi 19. toukokuuta 1995. Hän kiisti julkisuudessa syyllisyytensä. Uusiseelantilaisissa uutisraporteissa spekuloitiinkin, että murhaaja olisi voinut todellisuudessa olla Bainin isä, Robin. 
Bainin syyttömyys todettiin 5. kesäkuuta 2009. Puolustus piti todellisena syyllisenä Bainin isää. Bain itse kertoi löytäneensä perheenjäsenensä ammuttuina.
Unibet Arena

Unibet Arena (aiemmin Saku Suurhall) on Tallinnassa sijaitseva Viron suurin areena. Halli on rakennettu vuonna 2001. Hallissa järjestetään urheilutapahtumia ja konsertteja. Vuoden 2002 Eurovision laulukilpailu järjestettiin siellä.
Napaskiak

Napaskiak on kaupunki Alaskassa Kuskokwimjoen itärannalla 11 kilometriä kaakkoon Bethelistä.
Vuoden väestönlaskennassa kaupungin asukasluku oli 390, joista 97,44 % kuului Amerikan alkuperäiskansoihin. He ovat pääosin jupik-eskimoita ja Napaskiakissa toimii liittovaltion tunnustama Native Village of Napaskiak -heimoyhteisö.
Historiaa.
Alue on historiallisesti ollut jupik-eskimoiden asuttama. U.S. Coast &amp; Geodetic Survey mainitsee Napaskiakin ensi kertaa vuonna 1867. Vuoden 1880 väestönlaskennassa kylän asukasluvuksi ilmoitettiin 196. Vuonna 1890 se oli vain 97 ja 1939 67. Kaupunkioikeudet Napaskiak sai 1970.
Himalajantragopaani

Himalajantragopaani ("Tragopan temminckii") oli vanhalta nimeltään tiibetintragopaani. Se on aasialainen kanalintu.
Koko ja ulkonäkö.
Himalajantragopaanin päässä on kaksi sarvea. Vartaloltaan se on fasaanin muotoinen lintu. Pituus on 15–23 cm, siipien kärkiväli 44–59 cm, paino 970–1120 grammaa.
Levinneisyys.
Himalajantragopaani elää Tiibetissä, Kiinassa, Pohjois-Intiassa, ja Koillis-Vietnamissa.
Elinympäristö.
Himalajantragopaani elää vuoristoisilla seuduilla 2–3 km:n korkeudessa.
Lisääntyminen.
Himalajantragopaani tekee 4–6 munaa.
Ravinto.
Himalajantragopaani syö siemeniä ja hedelmiä.
Halssila

Halssila on Jyväskylän kaupunginosa ja tilastoalue Jyväsjärven koillispäässä. Jyväskylän keskustaan on Halssilasta matkaa kolme kilometriä. Halssilan asuinrakennuskanta on pääosin omakotitaloja ja rivitaloja, mutta kerrostaloja on esimerkiksi Kivistön ja Aittorinteen alueilla. Joulukuussa 2022 alueen väkiluku oli 6 308. 
Suurin osa Halssilan asuinalueista sijaitsee Vaajakoskentien varrella, Aittovuoren ja Vaajakosken moottoritien välissä. Sen sijaan Rauhalahden aluetta ei ole rakennettu suoraan kiinni muuhun Halssilaan, vaan se sijaitsee erottuvasti Vaajakosken moottoritien eteläpuolella.
Halssila tunnettiin työläiskaupunginosana 1960-luvulle asti, mutta sen jälkeen alueen kasvun ja työelämän muuttumisen myötä sekä vanhan työväenliikkeen toiminnan hälvetessä kaupunginosan väestörakenne on monipuolistunut ja identiteetti muuttunut.
Palveluja ja toimintaa.
Alueella on muun muassa alakoulu, ravintola, K-Market, leikkipuisto, päiväkoti ja kirjasto. Halssilassa sijaitsee myös Tanssitalo Kivistö. 
Kaupunginosan eteläosassa Rauhalahden pienalueella sijaitsee puutarha- ja matkailukeskus Viherlandia.
Kaupunginosassa toimii vuonna 1991 perustettu Halssilan asukasyhdistys ry. Asukasyhdistys on muun muassa julkaissut Halssilan historiasta kertovan kirjan "Nakertaen XVI kaupunginosa: Tuohimutkan-Kivistön-Halssilan historia" (2001). Äijälänrannan omakotitalojen asukkaille on erillinen asukasyhdistys.
Historiaa.
Alue kehittyi 1900-luvun alkupuolella teollistumisen myötä. Vanhimmat säilyneet rakennukset ovat 1920- ja 1930-luvulta. Alueen kasvu liittyi läheisesti paikallisten tehtaiden kuten Kankaan paperitehtaan ja Tourulassa sijaitsevan Valtion Kivääritehtaan toimintaan: työntekijöille tarvittiin lisää asuntoja. Halssila liitettiin osaksi Jyväskylää vuonna 1941.
Alkuperäinen Halssilan asutus koostui mökkimäisistä pienistä omakotitaloista sekä jonkin verran puisista kaksikerroksisista taloista. Niitä on purettu paljon pois. Tilalle on rakennettu puisia rivitaloja ja matalia puukerrostaloja sekä omakotitaloja. Puukaupunkiosan luonne on näin säilynyt. Vanhimmat talot ovat nykyään suojelukohteita.
1960-luvulla Halssilasta oli kehittynyt omavarainen, keskeiset palvelut tarjoava kaupunginosa. Alueella oli muun muassa kauppa, posti, koulu, kirjasto ja kirkko.
Aittorinteen kerrostalolähiö rakennettiin pääosin vuosien 1967–1972 aikana. Myös 1970-luvulla rakennetun Kivistön asuma-alueen rakennuskanta koostui enimmäkseen kerrostaloista. Halssilanrinteelle rakennettiin rivitaloja 1970- ja 1980-luvuilla.
1970-luvun puolivälissä Halssilaan valmistui kaupunginosan halki kulkeva Vaajakosken moottoritie.
Rauhalahteen rakennettiin vuonna 1986 valmistunut turvevoimalaitos. Sen tieltä hävitettiin paikalla sijainnut Ukkolan ja Akkalan omakotitaloalue. 
Halssilanmäen asuinalueen ensimmäiset talot valmistuivat vuonna 2009, ja sinne on 2010-luvulla rakennettu paljon pien- ja rivitaloasutusta. Vaajakosken moottoritien eteläpuolelle Rauhalahden pienalueelle rakennettiin Äijälänrannan asuinalue 2010-luvulla. Alueelle rakennettiin myös tornitaloja, joista ensimmäisenä valmistui 13-kerroksinen Maailmanpylväs.
Isotinami

Isotinami ("Tinamus major") on keski- ja eteläamerikkalainen väriltään harmaanruskea pienen kalkkunan kokoinen lintu. Linnun pituus 40–45 cm, koiras painaa 700–1 100 grammaa, naaras 900–1 300 grammaa. Isotinami syö hyönteisiä, hämähäkkejä, sammakoita ja pieniä liskoja, jotka elävät maatuvien lehtien joukossa metsänpohjalla. Isotinami kävelee trooppisen tai subtrooppisen metsän varjoisassa pohjakerroksessa.
Levinneisyys.
Isotinameita elää Keski-Amerikassa ja Etelä-Amerikan pohjoisosissa, harvinaisena myös Meksikon puolella. Se on vähentynyt metsänhakkuiden seurauksena varsinkin Amazonin alueella.
Lisääntyminen.
Isotinami on ahkera parinvaihtaja, ja koiras huolehtii munista. Sinisiä munia tulee 1-4 kappaletta, joita koiras hautoo kuoriutumiseen asti. Se hoitaa poikasia noin kolme viikkoa ja lähtee sen jälkeen etsimään uutta naarasta.
Neopets

Neopets on Internetin suurin virtuaalilemmikkisivusto, joka perustettiin vuonna 1999. Sivustolla on yli 100 miljoonaa käyttäjää. Sivuston oletuskielenä on englanti, mutta kielivaihtoehtoina ovat myös muun muassa saksa, ranska, espanja, portugali, kiina, korea ja tanska.
Neopetsin loivat brittiläiset Adam Powel ja Donna Williams. Mukaan tuli pääomasijoittajia ja vuonna 2005 Neopetsin osti Viacom, joka omistuksen aikana Neopets eli kulta-aikaansa. Maaliskuun 17. 2014 Viacom myi Neopetsin opetuspelejä julkaisevalle Knowledge Adventurelle, joka tunnetaan nykyään nimellä JumpStart. Vuonna 2017 kiinalainen NetDragon osti JumpStartin.
Peli.
Palveluun rekisteröityminen on ilmaista ja rekisteröitymisen jälkeen pääsee hoitamaan virtuaalilemmikkejä kuvitteelliseen Neopia-maailmaan, jossa on erilaisia alueita ja kaupunkeja. Suurimman osan virtuaalisista lemmikeistä voi luoda milloin tahansa, kun taas toiset neopetsit (Chomby, Cybunny, Hissi, Jetsam, Kiko, Koi, Lutari, Poogle ja Ruki) ovat rajoitettuja ja niitä voi luoda niiden omina erityisinä päivinä. Draik ja Krawk ovat lemmikkejä, joita ei voi koskaan luoda, mutta ne ovat saavutettavissa muilla keinoin. Neopets-sivustolla on muun muassa yli 200 peliä, kouluttamista, taistelemista, huutokauppaa, chatteja, gallerioita ja kiltoja. Monella pelaajalla on myös oma kauppa, jossa myydään virtuaalilemmikeille suunnattua virtuaalista tavaraa, joita voi hankkia pelaamalla pelejä ja ansaitsemalla neopisteitä (neopoint, np).
Khii

Khii (isona kirjaimena Χ, pienenä χ, , ) on kreikkalaisen kirjaimiston 22. kirjain. Sen äännearvo oli alun perin muinaiskreikassa aspiroitu velaarinen klusiili , joka myöhemmin muuttui hankausäänteeksi yhdessä Θ- ja Φ-kirjainten kanssa. Nykykreikassa sen äännearvo on tai riippuen sen asemasta sanassa. Kreikkalaisissa numeroissa khiin lukuarvo on 600.
Kyrillisessä kirjaimistossa khiitä vastaa kirjain Х/х. Suomen kieleen khii translitteroidaan muinaiskreikasta "kh" ja nykykreikasta "ch".
Muoto ja sen historia.
Khii ei ilmeisesti perustu foinikialaisen kirjaimiston esikuvaan, kuten useimmat muut kreikkalaiset kirjaimet, vaan se on kreikkalaisten omaa keksintöä. Samasta syystä se on sijoitettu kreikkalaisen aakkoston loppupuolelle foinikialaisperäisten kirjainten jälkeen.
Khii oli käytössä useimmissa paikallisissa kreikkalaisissa kirjamistoissa. Siitä esiintyi kahta yleisintä muotoa: toinen muistutti nykyistä khiitä ja samalla latinalaisen kirjaimiston X-kirjainta, ja toinen puolestaan enemmän psii-kirjainta. Joissakin paikallisissa kirjaimistoissa, kuten Theran ja Meloksen kirjaimistoissa, khiitä ei kuitenkaan ollut, vaan sen äänne esitettiin kapan ja heetan (tai eetan) avulla.
Epigrafisissa lähteissä khiistä esiintyy muun muassa seuraavanlaisia variantteja:
Kaliforniantupsuviiriäinen

Kaliforniantupsuviiriäinen, aikaisemmalta nimeltään kalifornianharjaviiriäinen ("Callipepla californica") on pienehkö maassa kävelevä kanalintu. Se on Kalifornian osavaltion tunnuslintu.
Koko ja ulkonäkö.
Rinta on tumma, koiraalla musta, naaralla ruskea. Siivissä on valkeita pilkkuja. Koiraan tummassa päässä on vaaleita viiruja sekä pitkä, musta höyhenharja.
Levinneisyys.
Luonnostaan lintu elää Pohjois-Amerikan länsiosassa, mutta sitä on istutettu Uuteen Seelantiin.
Elinympäristö.
Kaliforniantupsuviiriäinen viihtyy avoimessa metsässä ja jokilaaksoissa. Niitä tavataan myös viljelysmailla.
Lisääntyminen.
Kaliforniantupsuviiriäinen munii maassa olevaan pesään noin 12 munaa.
Ravinto.
Kaliforniantupsuviiriäinen syö ennen kaikkea leveälehtisiä kasveja kuten lupiineita. Hedelmät, marjat ja hyönteiset maistuvat sille myös silloin kun niitä on tarjolla.
Grisslehamn

Grisslehamn kuuluu Ruotsin Norrtäljen kuntaan. Se on vanha kalastajakylä ja taajama. Vuonna 2010 asukkaita oli 249.
Grisslehamn sijaitsee rannikolla suurin piirtein vastapäätä Ahvenanmeren toisella rannalla sijaitsevaa Ahvenanmaan Eckerötä. Paikkojen välillä on Eckerö Linjenin liikennöimä laivayhteys. 
Ruotsissa kylä tunnetaan hyvin myös siitä, että kirjailija ja taiteilija Albert Engström vietti paljon aikaa siellä 1800- ja 1900-lukujen vaihteen molemmin puolin. Hänen luonaan kävi tunnettuja vieraita, kuten Carl Larsson ja Evert Taube.
Historiaa.
Aikoinaan postireitit kulkivat meren yli Ruotsista Suomeen juuri Grisslehamnin ja Eckerön välillä. Vuosi 1376 on ensimmäinen tunnettu postisoutujen vuosiluku, mutta oletettavasti postia on kuljetettu jo aikaisemminkin. Postinkäsittely oli kauan paikallisten asukkaiden tärkeä työllistäjä. Vuonna 1755 rakennettiin postitalo, joka nykyisin kuuluu maan vanhimpiin. Postisoudut lopetettiin 1900-luvulle tultaessa. Sen jälkeen metsästys, kalastus ja kesävieraat tulivat tärkeiksi tulonlähteiksi.
Grisslehamn Suomen sodassa.
Kun Ruotsi oli sodassa Venäjän kanssa 1809, Grodnon husaarirykmentti hyökkäsi kaikkiaan viidestä eskadroonastaan kolmella eskadroonalla Pohjanlahden jään yli kylään. Kärkieskadroonassa oli 50 ratsastajaa, majuri Giršan johtamassa eskadroonassa 72 ratsastajaa sekä ratsumestari, parooni, Grotgusin johtamassa eskadroonassa oli 50 ratsastajaa. Tukenaan heillä oli enemmän kuin 200 donilaista ja uralilaista kasakkaa. Hyökkäys alkoi 7.3.1809 aamuyöllä liiviläisen everstiluutnantti Jakov Petrovitš Kulnevin käskystä varaten jokaiselle kaksi mukia vodkaa, lihanpalan ja kaksi garnietsia (noin kuusi litraa) kauroja. Kello kolmen aikaan aamulla osasto lähti Ahvenanmaalta Signilskäristä kohti Grisslehamnia saavuttaen rannan kahdeksan tunnin kuluttua. Noin kilometrin päässä rannasta avasi ruotsalainen jalkaväki tulen. Noin 80 ruotsalaista antautui rannalla, monia haavoittui ja jäälle. Ruotsalaiset vetäytyivät rantakivien suojiin ja metsiin sekä alkoivat ampua. Grodnon husaarit hyökkäsivät edestä ja Donin kasakat ahdistelivat ruotsalaisten sivustoja ampuen ruotsalaisia takaisin. Venäläinen eversti Frideritz sai ruotsalaisen komendantin käskemään ruotsalaisten antautumisen. Venäläisten tilanne oli kuitenkin haastava, koska heitä ei ollut niin paljoa Grisslehamnissa, että he olisivat voineet puolustautua ruotsalaisten vastahyökkäystä vastaan. Maaliskuun kuudennen päivän pakkanen oli vaihtunut suojasääksi. Pohjanlahden jää alkoi sulaa. Kulnev lähetti kornetti Glebovin kertomaan kenraali Knorringille tilanteesta, joka käski osaston palata Ahvenanmaalle. Kello 18:n aikoihin 8.3.1808 alkoi joukko palata ja seuraavana aamuyönä se oli jälleen lähtöpaikassaan Signilskärissä Ahvenanmaalla. Koska viholliset olivat päässeet maihin niin lähellä maan pääkaupunkia, se nopeutti tapahtumia, jotka johtivat Suomen luovuttamiseen Venäjälle.
Ypsilon

Ypsilon (isona kirjaimena Υ, pienenä υ, ) on kreikkalaisen kirjaimiston 20. kirjain. Sen äännearvo oli alun perin muinaiskreikassa lyhyt tai pitkä , kun taas nykykreikassa se äännetään . Kreikkalaisissa numeroissa ypsilonin lukuarvo on 400.
Latinalaisessa kirjaimistossa ypsilonia vastaa kirjain Y/y ja kyrillisessä kirjaimistossa kirjain Ү/ү. Suomen kieleen ypsilon translitteroidaan muinaiskreikasta "y" tai "ȳ" ja nykykreikasta "y".
Muoto ja sen historia.
Ypsilon on kehittynyt foinikialaisen kirjaimiston kirjaimesta ("vav") samoin kuin digamma. Ypsilon oli käytössä kaikissa paikallisissa kreikkalaisissa kirjaimistoissa. Sen muoto oli niissä suhteellisen yhtenevä. Yleisimmässä muodossa oli alun perin pystyviiva, josta haarautui ylöspäin osoittanut viiva. Joissakin paikallisissa kirjaimistoissa, kuten Fokiin, Aiginan, Megaran, Aitolian ja Epeiroksen sekä eräiden Vähän-Aasian siirtokuntien kirjaimistoissa, ypsilon muistutti kuitenkin nykyistä V-kirjainta latinalaisessa aakkostossa. Myöhemmin kirjain kehittyi nykyiseen muotoonsa.
Epigrafisissa lähteissä ypsilonista esiintyy muun muassa seuraavanlaisia variantteja:
Under the Pink

Under the Pink on yhdysvaltalaisen laulaja-lauluntekijä Tori Amosin albumi vuodelta 1994. Se on Amosin toinen sooloalbumi. Kaikki kappaleet ovat Amosin säveltämiä. Tyylillisesti albumin musiikki yhdistelee alternative- ja popmusiikkia. Useissa kappaleissa on mukana klassisen pianomusiikin vaikutteita. 
"Under the Pink" on yksi Amosin kaupallisesti menestyneimpiä albumeja. Se nousi Britannian albumilistan ykköseksi. Se oli listoilla kymmenen kärjessä useissa muissa maissa. Yhdysvalloissa albumi nousi oli Billboard 200 -listan sijalle 12. Suomen virallisella listalla albumi oli sijalla 16.
Albumi on myynyt Yhdysvalloissa kaksinkertaista platinaa. Se on myynyt platinaa Isossa-Britanniassa ja kultaa Kanadassa ja Alankomaissa.
Albumilta julkaistiin singleinä kappaleet ”Cornflake Girl”, ”God”, ”Pretty Good Year” ja ”Past the Mission”. ”Cornflake Girl” on yksi Amosin tunnetuimmista ja menestyneimmistä kappaleista.
Albumista ilmestyi Uudessa-Seelannissa ja Australiassa rajoitettu painos, jossa oli mukana bonus-CD nimeltä "More Pink: The B-Sides". Bonus-CD sisälsi muun muassa singlejen B-puolina julkaistuja kappaleita. Vuonna 2015 Amos julkaisi albumista Deluxe -version, jolla on bonuskappaleina singlejen B-puolia ja live-esityksiä. Vuoden 2016 versio albumista on remasteroitu.
Levytys.
Kaikki albumin kappaleet ovat Tori Amosin säveltämiä. Albumi äänitettiin pääosin Taosissa New Mexicossa 150 vuotta vanhalla haciendalla. Amos oli vuokrannut haciendan silloisen kumppaninsa ja tuottajansa Eric Rossen kanssa ja inspiroitunut paikasta. Albumille tehtiin lisä-äänityksiä Los Angelesissa ja Lontoossa. 
Tyyli ja sanoitukset.
Albumin musiikki yhdistelee popmusiikkia ja klassista pianomusiikkia. Useimmat kappaleista ovat rauhallisia pianolauluja. Kappaleessa ”Past the Mission” taustoja laulaa Nine Inch Nailsin Trent Reznor. Laulujen sanoitukset käsittelevät muun muassa ihmissuhteita, erityisesti naisten välisiä viha- ja ystävyyssuhteita, sekä uskontoa. Albumin tunnetuin kappale ”Cornflake Girl” käsittelee petosta naisten välisissä suhteissa. Levyn päättää yhdeksänminuuttinen ”Yes, Anastasia”, jonka musiikissa on vaikutteita Claude Debussyn sävellyksistä. 
B-puolet ja bonusraidat.
Seuraavat kappaleet jäivät pois albumilta ja julkaistiin albumin singlejen B-puolina tai kokoelmalevyllä. Kappale ”Honey” poistettiin albumilta viime hetkellä ja Amos on sanonut katuneensa päätöstä. Suurin osa B-puolista on mukana albumin "More Pink" -lisälevyllä tai vuoden 2015 Deluxe-painoksella. Covereita ”If 6 Was 9” ja ”Strange Fruit” ei kuitenkaan ole mukana kummallakaan julkaisulla.
Singlejen B-puolet
Muut albumilta pois jääneet kappaleet
Michael Ross

Michael Bruce Ross (26. heinäkuuta 1959 – 13. toukokuuta 2005) oli yhdysvaltalainen sarjamurhaaja.
Ross syntyi Brooklynissä, Connecticutissa ja varttui maatilalla. Hän koki lapsena perheväkivaltaa. Hänen äitinsä hylkäsi perheen ainakin kerran ja oli jonkin aikaa myös laitoshoidossa. Joidenkin Rossin sukulaisten mukaan Ross myös joutui setänsä seksuaalisesti hyväksikäyttämäksi.
Ross opiskeli Cornell Universityssä. Hän syyllistyi ensimmäiseen raiskaukseensa viimeisenä opiskeluvuotenaan ja ensimmäiseen murhaansa pian tämän jälkeen. Vuosien 1981–1984 välisenä aikana hän raiskasi ja tappoi kahdeksan 14–25-vuotiasta naista New Yorkissa ja Connecticutissa. Ross tunnusti myöhemmin kaikki murhat. Hänet tuomittiin 1987 kuolemaan ja teloitettiin myrkkyruiskeella 13. toukokuuta 2005. Hänen teloituksensa oli Uuden Englannin ensimmäinen sitten vuoden 1960.
Kim Floor

Kim Floor (s. 14. maaliskuuta 1948 Porvoo) on suomenruotsalainen viisulaulaja ja näyttelijä. 
Kim opiskeli vuosina 1969–1973 oli oppilaana Svenska Teaterns elevskola (Ruotsinkielinen teatterikoulu) Helsingissä, josta valmistui näyttelijäksi. Vuonna 1970 hän voitti kykyjenetsintälaulukilpailun olemalla vuoden kyky "Finlands svenska talangjakt", jonka järjesti FSU - Finland svensk ungdom.
Vuonna 1972 Hän edusti Suomea yhdessä Päivi Paunun kanssa Eurovision laulukilpailussa vuonna 1972 kappaleella ”Muistathan”. Laulu sijoittui Edinburghissa 12. sijalle.
Televisiotyö.
Floor näytteli 1970-luvun puolivälissä Matti Tapion ohjaamassa televisiosarjassa "Oi kallis kaupunki." Myöhemmin hän tuli tunnetuksi vuosina 1993-1996 esitetystä televisiosarjasta "Metsolat, jossa hän esitti Heikki Metsolaa. Lisäksi hän juonsi vuonna 1993 "Onnenpyörä"-visailuohjelmaa. 
Levytyksiä.
Hänellä on muutamia levytyksiä yhdessä Päivi Paunun kanssa ja yksin mm. Evert Tauben laulu (Änglamark-Keijumaa, s.Heikki Harman (Hector)) ja On meillä nyt häät (Martimony - Gilbert O´Sullivan). Hänen ainoaksi jäänyt LP oli Pentti Saaritsan suomeksi käännettyjä Evert Tauben lauluja. 
Teatterivierailuja.
Hän on vieraillut eri teattereissa mm;
Yrittäjänä.
Kim Floor on toiminyt myös yrittäjänä. Vuonna 1976 hän perusti Imatralle rakennuskonevuokrausfirman Lainavehe Oy ja toimi sen toimitusjohtajana vuoteen 1985. Vuosina 1986-1992 hänellä oli Imatralla videovuokraamomo Montevido. Lahdessa vuosina 1988–1994 perhe Floorilla oli Huoneistohotelli (Floor`In). Vuosina 1992–1995, 1990-luvun laman aikana, Floor piti vanhojen tavaroiden kauppaa Lahdessa (Realmarket). Vuosina 1994–2017 Floorin perhe toimi tuotemarkkinoijina ja kouluttajina amerikkalaisen lisäravinnefirman Herbalife Nutrition kanssa.
M/S Eckerö

M/S Eckerö on Eckerö Linjenin omistama matkustaja- ja autolautta, joka liikennöi Ruotsin Grisslehamnin ja Ahvenanmaan Eckerön välillä.
Vuonna 2005 Eckerö Linjen otti liikenteeseen nimellä M/S Jens Kofoed valmistuneen aluksen vuodelta 1979. Alus tunnettiin lempinimellä "Kofoten" (lehmänpotku). Se sai varustamossa nimekseen M/S Eckerö. Laiva rakennettiin Aalborg Værft A/S:n telakalla Tanskassa ja se luovutettiin Bornholmstraffiken A/S-yhtiölle. Vuonna 2005 se myytiin Eckerö Linjenille. Alus liputettiin alun perin Ahvenanmaan Eckeröön, mutta nuuskan myyntisäännösten vuoksi se liputettiin Ruotsiin vuoden 2009 alkupuoliskolla.
M/S Eckeröllä sattui onnettomuus aluksen ollessa lastattavana Grisslehamnin satamassa perjantaiaamuna 13. lokakuuta 2023. Aftonbladetin tietojen mukaan aluksen ylemmän autokannen vaijeri petti täysin yllättäen, minkä seurauksena osa autokannesta romahti alemmalla kannella olleiden autojen päälle. Kaksi ihmistä loukkaantui, ja heidät toimitettiin helikopterilla sairaalahoitoon. Onnettomuuden vuoksi aluksen lähtö Eckeröön viivästyi, ja se pääsi lähtemään vasta saman päivän iltana.
Kuvake

Kuvake eli ikoni () on kuva, joka tietokoneen graafisessa käyttöliittymässä edustaa tiedostoa, hakemistoa, toimintoa tai ohjelmaa. Esimerkiksi ohjelmat ja toiminnot voidaan käynnistää osoittamalla kuvaketta ja aktivoimalla se osoitinlaitteen avulla (esimerkiksi hiirellä napsauttaen).
Kuvakkeet kehitettiin 1970-luvulla Xerox Palo Alto Research Centerissä Xerox Altolle.
Kuvakkeet kehitettiin havainnollistamaan tietokoneen käyttöä aloittelijoille. 
Kuvakkeet yleistyivät Apple Macintoshin ja Microsoft Windowsin käyttöliittymien myötä. 
Nykyään lähes jokainen tietokoneen graafinen käyttöliittymä hyödyntää kuvakkeita. 
Hyvien kuvakkeiden piirtäminen on muodostunut omaksi taiteenlajikseen. Kuvakkeen täytyy olla pieni ja selkeä ja toimia monenlaisilla näyttölaitteilla ja ‑tarkkuuksilla. Tyypillisesti kuvakkeen koko on pienimmillään 16×16 ja suurimmillaan 128×128 pikseliä, mutta uudet järjestelmät tukevat jo skaalautuvia SVG-kuvakkeita.
Historia.
Kuvakkeet juontavat Alan Kayn kehittämään käyttöliittymämalliin "Doing With Images makes Symbols" (), jossa "tekeminen" on hiiren käyttämistä, "kuvat" ovat kuvakkeita (ikoneja) tietokonenäytöllä ja "symbolit" olivat Smalltalk-kieli.
Lee Young-pyo

Lee Young-Pyo (hangul 이영표, hanja 李榮杓, kirjoitetaan myös "Lee Yeong-Pyo"; s. 23. huhtikuuta 1977, Hongchun Etelä-Korea) on eteläkorealainen jalkapalloilija, joka pelasi urallaan muun muassa alankomaalaisessa PSV Eindhovenissa, Englannin Valioliigan Tottenhamissa ja Saksan Bundesliigan Borussia Dortmundissa. Pelipaikaltaan hän oli puolustaja.
176-senttinen Lee kävi Konkukin yliopistoa Soulissa ja aloitti ammattilaisuransa vuonna 2000 Korean liigan FC Seoul- joukkueessa. Samoihin aikoihin hän nousi Etelä-Korean jalkapallomaajoukkueeseen ja oli tärkeä tekijä, kun Etelä-Korea selvitti tiensä 2002 MM-kisojen neljänneksi. Turnauksen jälkeen hän lähti valmentaja Guus Hiddinkin mukaan Alankomaihin PSV Eindhoveniin. Eindhovenissa Lee nousi pian koko Eredivisien johtavien puolustajien joukkoon. Vuonna 2003 seura voitti maansa mestaruuden ja vuonna 2005 se voitti sarjamestaruuden lisäksi myös cup-mestaruuden ja nousi Mestarien liigan välieriin, joissa kuitenkin putosi AC Milanille. Lee siirtyi elokuussa 2005 Tottenham Hotspuriin Eindhovenin estelyistä huolimatta kahden miljoonan punnan siirtosummalla.
Lee nimettiin maajoukkueeseen Saksan MM-kisoihin 2006 ja hän pelasi siellä avauskokoonpanossa Etelä-Korean jokaisessa kolmessa ottelussa.
Elokuussa 2008 Lee siirtyi Borussia Dortmundiin.
Lee pelasi kaikkiaan 127 maaottelua ja teki niissä viisi maalia vuosina 1999–2001.
Totaalinen jalkapallo

Totaalinen jalkapallo (, ) on jalkapallon pelitapa, jolle ominaista on, että pelaajat eivät ole perinteiseen tapaan sidottuja tiettyyn pelipaikkaan. Totaaliseen jalkapalloon liittyy tavallisesti tarkoin ennalta määritelty pelaajien välisen keskinäisen liikkumisen synkronointi. 
Historia.
Totaalisen jalkapallon ajatuksen alkuunpanijana pidetään Jack Reynoldsia, joka valmensi Amsterdamin Ajaxia 33 vuoden ajan 1900-luvun alkupuolella. Lopullisesti käsitteen kehitti Reynoldsin aikana pelannut ja myöhemmin Ajaxin valmentajaksi tullut Rinus Michels, joka valmensi 1970-luvulla myös Alankomaiden maajoukkuetta. Samoihin aikoihin ukrainalainen Valeri Lobanovsky käytti vastaavanlaista systeemiä valmentaessaan Kiovan Dynamoa, nimittäen pelaajien tarkoin määriteltyihin liikkumisreitteihin perustuvaa systeemiä ”sosialistiseksi kollektiivismiksi”. 1970-luvulla Saksan jalkapallomaajoukkueen pelitapaa on vastaavasti luonnehdittu totaaliseksi jalkapalloksi. Nykyaikana vastaavaan periaatteeseen perustuvaa systeemiä on käyttänyt ja yhä kehittänyt muun muassa ranskalainen Arsene Wenger Arsenalissa.
Hämähäkkiapinat

Hämähäkkiapinat (Atelidae) eteläamerikkalainen kädellisheimo. Ne ovat suurikokoisimpia uuden maailman apinoista. Aikaisemmin heimo luettiin kierteishäntäapinoihin.
Hämähäkkiapinat elävät Amerikassa Meksikosta, keskiseen Brasiliaan ja Boliviaan. Nämä päiväaktiiviset eläimet ovat kaikkiruokaisia, mutta syövät lähinnä hedelmiä ja siemeniä. Hämähäkkiapinat liikkuvat ketterästi puissa käyttäen hyväkseen lähes karvatonta tarttumahäntäänsä. Hämähäkkiapinat ovat hitaita lisääntyjiä. Naaras synnyttää poikasen 2–4 vuoden välein.
Joel Rifkin

Joel David Rifkin (s. 20. tammikuuta 1959, East Meadow) on yhdysvaltalainen sarjamurhaaja, joka murhasi vuosina 1989-1993 seitsemäntoista naista New Yorkissa. Uhrit olivat pääosin huumausaineiden käyttäjiä ja prostituoituja. 
Rifkin syntyi vuonna 1959 opiskelijapariskunnalle. Kolmen viikon ikäisenä hänet adoptoitiin Ben ja Jeanne Rifkinin perheeseen. Lapsena Joel oli ujo ja koulukiusattu. Hänen älykkyysosamääränsä osoittautui keskimääräistä korkeammaksi (128), mutta hän kärsi lukihäiriöstä ja hänen koulumenestyksensä jäi heikoksi.
High schoolin jälkeen Rifkin teki sekalaisia töitä muun muassa myynnissä ja puutarhurina. Hän käytti suuren osan vähistä rahoistaan prostituoituihin, ja hänet pidätettiin 22. elokuuta 1987 seksin ostamisesta. Aiemmin samana vuonna Rifkinin adoptioisä oli tehnyt itsemurhan.
Rifkin teki ensimmäisen murhansa kaksi vuotta myöhemmin. Vuonna 1994 hänet tuomittiin murhista vähintään 203 vuodeksi vankeuteen.
Picardin lause

Picardin lause tarkoittaa kahta funktioteorian lausetta, jotka koskevat analyyttisiä funktioita ja on nimetty Charles Émile Picardin mukaan.
Picardin lause on eri kuin Picardin ja Ernst Lindelöfin mukaan nimetty Picardin-Lindelöfin lause, joka liittyy differentiaaliyhtälön yksikäsitteisen ratkaisun olemassaoloon.
Lauseiden väittämät.
Ensimmäinen lause eli "Picardin pieni lause" sanoo, että jos funktio "f"("z") on kokonainen eikä ole vakio, niin tällöin "f"("z") saa kaikki kompleksiset arvot mahdollisesti yhtä lukuun ottamatta.
Picardin toinen lause eli "Picardin suuri lause" sanoo, että jos analyyttisellä funktiolla "f"("z") on oleellinen singulariteetti pisteessä "w", on kaikissa "w":n sisältävissä avoimissa joukoissa voimassa, että "f"("z") saa kaikki kompleksiset arvot mahdollisesti yhtä lukuun ottamatta. Tämä on vahvempi tulos kuin Weierstrassin–Casoratin lause, joka takaa vain, että "f":n kuvajoukko on tiheä kompleksitasossa.
Ségolène Royal

Marie-Ségolène Royal (s. 22. syyskuuta 1953 Dakar, Ranskan Länsi-Afrikka) on ranskalainen Sosialistisen puolueen poliitikko. Hänet nimitettiin Manuel Vallsin hallituksen ympäristö- ja energiaministeriksi 2. huhtikuuta 2014. Hän oli ympäristöministerinä myös Pierre Bérégovoyn hallituksessa vuosina 1992–1993 ja varaopetusministeri ja varaperheministeri Lionel Jospinin hallituksissa 1997–2002. Royal oli vuoden 2007 presidentinvaalien toisella kierroksella Nicolas Sarkozyn vastaehdokkaana. Hänet valittiin 28. maaliskuuta 2004 Poitou-Charentesin hallintoalueen neuvoston presidentiksi. Konservatiivipääministeri Jean-Pierre Raffarin oli omalla kotiseudullaan hänen vastaehdokkaansa.
”Royalismi” korostaa politiikassaan työtä, turvallisuutta, perhettä ja koulua. Hän on myös arvostellut ”oikeistoon pesiytyneitä kiihkoilijoita” ja vertasi tiukempaa maahanmuuttopolitiikkaa ajavaa Sarkozya Napoleonin poliisiministeri Joseph Fouchéen. Toisaalta sosialistipuolueen vanha kaarti on pelännyt hänen olevan liian "blairiläinen".
Royal on valmistunut Kansallisesta hallintokoulusta ("École nationale d’administration") ja toimi ennen valintaansa parlamenttiin tuomarina Deux-Sèvresn departementista. Hän oli aiemmin oli rekisteröidyssä avoliitossa ("pacte civil de solidarité, PACS") sosialistipuolueen entisen johtajan François Hollanden kanssa, josta sittemmin tuli Ranskan presidentti. Heillä on neljä lasta. Pariskunta erosi vuonna 2007.
Presidentinvaalikampanja.
d Parti Québécois head André Boisclair, Royal valittiin marraskuussa 2006 sosialistien puolueen presidenttiehdokkaaksi vuoden 2007 presidentinvaaleihin. Royalin kampanjan aloitusta pidettiin vaisuna ja passiivisena.
Ulkopolitiikassa Royalia pidettiin kokemattomana. Hän vieraili kampanjansa aikana muun muassa Lähi-idän maista Libanonissa, Israelissa ja Palestiinassa sekä Kiinassa ja Kanadassa ja hänelle tapahtui ulkomailla useita kömmähdyksiä. Libanonissa Hizbollahin kansanedustaja vertasi Israelin toimia Libanonissa natsien toimiin eikä Royal kieltänyt väitettä mutta väitti, ettei sitä käännetty hänelle. Oikeistolaisen UMP:n edustajat ja juutalaisjärjestöt syyttivät Royalia naiiviudesta Lähi-idän asioissa. Kiinassa Royalin kerrottiin pukeutuneen valkoiseen, joka on surun väri. Hän kehui kiinalaista oikeusjärjestelmää ranskalaista ”nopeammaksi ja tehokkaammaksi”. Kanadassa Royal kertoi separistipuolueen Parti Québécoisin puheenjohtalle André Boisclairille tukevansa ranskankielisen maakunnan Quebecin ”vapautta ja suvereniteettiä”. Kanadan pääministeri Stephen Harper protestoi lausuntoa.
Ségolène Royal sai äänistä 47 prosenttia ja hävisi vaalit Sarkozylle.
Wienin filharmonikot

Wienin filharmonikot () on Itävallan merkittävin ja yksi maailman tunnetuimmista sinfoniaorkestereista.
Orkesterin kotisali on kuuluisa Musikverein-sali Wienissä. Orkesterin soittajat valitaan Wienin valtionoopperan soittajistosta.
Euroopan eturivin orkesterina pidetty Wienin filharmonikot sijoittui 2008 Gramophone-lehden kriitikkoänestyksessä kolmanneksi Concertgebouw-orkesterin ja Berliinin filharmonikkojen jälkeen.
Historia.
Orkesterin syntyhistoria voidaan ajoittaa vuoteen 1842, jolloin Otto Nicolai perusti "Filharmonisen akatemian", joka oli demokraattisin pelisäännöin toimiva itsenäinen orkesteri. Orkesteri käyttää tätä demokraattista toimintamallia edelleenkin. Kun Nicolai lähti Wienistä vuonna1847, orkesterin toiminta hiipui. Elpyminen alkoi vasta vuonna 1860, jolloin Carl Eckert tuli orkesterin kapellimestariksi. Vuodet 1875–1882 Hans Richter toimi pääkapellimestarina, ja orkesteri kantaesitti Brahmsin toisen ja kolmannen sinfonian.
Gustav Mahler toimi kapellimestarina vuodet 1898–1901, ja orkesteri esiintyi ensi kertaa ulkomailla (Pariisissa). Mahleria seurasivat kapellimestareina Felix von Weingartner (1908–1927), Wilhelm Furtwängler (1927–1930) ja Clemens Krauss (1930–1933). Vuodesta 1933 lähtien orkesterilla ei ole ollut pääkapellimestaria, sen sijaan monet nimekkäät kapellimestarit ovat vierailleet orkesterissa, kuten Richard Strauss, Karl Böhm, Herbert von Karajan, Georg Solti, Erich Kleiber, Carlos Kleiber, Leonard Bernstein ja Claudio Abbado.
Vuonna 1941 orkesteri aloitti jokavuotisen uudenvuodenkonserttien tradition, jossa soitetaan Straussin perheen (erityisesti Johann Strauss nuoremman) musiikkia. Vuonna 2011 konsertit johti pitkästä aikaa wieniläissyntyinen kapellimestari, Wienin valtionoopperan ylikapellimestari Franz Welser-Möst.
Kritiikkiä syrjinnästä.
Vaikka orkesteria pidetään yhtenä maailman parhaista, se on saanut osakseen kritiikkiä sukupuolisesta sekä etnisyyteen liittyvästä syrjinnästä. Ensimmäinen naismuusikko (harpisti Annan Lelkes) hyväksyttiin orkesterin jäseneksi vasta vuonna 1997. Orkesteria on moitittu rasistisesta asenteesta soittajia valittaessa.
Kiteyttäminen

Kiteyttämisellä tai kiteytyksellä (joskus myös kristallisoinnilla) tarkoitetaan jonkin aineen saattamista kiteiseen muotoon. Kiteisellä muodolla tarkoitetaan tässä yhteydessä usein vielä yksittäiskidettä, jossa kappaleen kaikki atomit tai molekyylit kuuluvat yhteen ainoaan kidehilaan. Kiteytetyn aineen rakennetta voidaan tutkia korkealla resoluutiolla (usein atomitasolla) kristallografian (erityisesti röntgenkristallografian) menetelmin.
Kiteyttämisellä saadaan epäpuhtaudet jäämään liuottimeen. Aine liuotetaan sopivaan liuottimeen tai niiden seokseen. Liuosta jäähdytetään, jolloin aineen liukoisuus pienenee ja voidaan myös lisätä pieni kide ainetta, jonka halutaan kiteytyvän. Lisätty kide auttaa kiteytymisprosessin käynnistymisessä toimien siemenkiteenä. Sitten odotetaan. Liuoksessa alkaa vähän kerrassaan muodostua kiteitä, jotka lopuksi erotetaan liuoksesta erilleen. Jos halutaan erittäin puhdasta ainetta, on kiteyttäminen tehtävä muutamia kertoja uudestaan.
Proteiinien kiteyttäminen.
Proteiinit kiteytetään röntgenkristallografiaa varten antamalla hyvin suurta proteiinipitoisuutta sisältävän kiteytyspuskurin haihtua hitaasti. Tällöin proteiinit alkavat muodostaa kiteitä. 
Kiteyttäminen on vaikeaa, sillä proteiinin tulee olla 95-99 % puhdas, eivätkä kaikki proteiinit kiteydy. Varsinkin kalvoproteiinien kiteytys on vaikeaa.
Valenssi (kemia)

Valenssi eli atomiarvo on alkuaineen atomin muodostamien kemiallisten sidosten lukumäärä. Termiä ei enää juuri käytetä, vaan sen tilalle on tullut samantapainen mutta monipuolisempi hapetusluvun käsite. Valenssi on tavallisesti yhtä suuri kuin hapetusluvun itseisarvo. Valenssi ja hapetusluku voivat joissakin yhteyksissä tarkoittaa samaa, jolloin valenssi voi olla myös negatiivinen.
Esimerkkejä.
Vetyatomi muodostaa yhdisteissään yhden sidoksen, joten sen valenssi on 1 (tai roomalaisin numeroin I). Tällaista alkuainetta sanotaan "yhdenarvoiseksi". Happi on useimmiten kahdenarvoinen alkuaine kuten vesimolekyylissä (H2O). Typen tyypillinen valenssi on 3. Typpi voi muodostaa esimerkiksi kolme yksinkertaista kovalenttista sidosta kuten ammoniakissa (NH3) tai yhden kolmoissidoksen kuten typpimolekyylissä (N2). Hiilen valenssi on yleensä 4. Nämä valenssit ovat yhtä suuria kuin atomin "valenssikuoren" eli uloimman elektronikuoren täyttämiseen tarvittavien elektronien lukumäärä. Jaksollisen järjestelmän ensimmäisen ryhmän alkuaineiden eli alkalimetallien valenssi on 1. Toisessa ryhmässä eli maa-alkalimetalleissa valenssi on 2. Halogeenien valenssi on orgaanisissa yhdisteissä yleensä 1, mutta epäorgaanisissa yhdisteissä valenssit vaihtelevat.
Historia.
Valenssin käsite otettiin käyttöön 1860-luvulla. Tarkoituksena oli yleistää yhdisteiden kaavoista sääntöjä, joiden mukaan alkuaineet sitoutuvat. Monet kemistit ajattelivat aluksi, että valenssi on alkuaineen pysyvä ominaisuus, kuten atomipaino. Ajatus sopi orgaaniseen kemiaan, mutta epäorgaanisessa kemiassa se tuotti ongelmia.
Yksikäsitteisen valenssin aikaansaamiseksi yhdisteille keksittiin monenlaisia rakenteita: Friedrich August Kekulé (1829–1896) kirjoitti rikkihapolle rakennekaavan H–O–O–S–O–O–H, joka antoi rikille halutun valenssin 2. Todellisuudessa kaikki happiatomit ovat sitoutuneet rikin kanssa. T. E. Thorpe ehdotti, että VOCl2 esiintyisi kaksoismolekyylinä muodossa (VOCl2)2, jotta sille voitaisiin piirtää valenssia 3 vastaava rakenne. Kun fosforin havaittiin olevan klooriyhdisteissä kolmenarvoinen (PCl3) tai viidenarvoinen (PCl5), Kekulé esitti, että fosforipentakloridi olisi fosforitrikloridin ja kloorimolekyylin heikko yhdiste (PCl3·Cl2). Ajatus sai tukea siitä, että höyrystynyt fosforipentakloridi hajosi näiksi yhdisteiksi. Toisaalta Thorpe valmisti fosforipentafluoridia (PF5) vuonna 1876, mutta se ei hajonnutkaan fosforitrifluoridiksi ja fluorimolekyyliksi. Kekulé jäi lopulta lähes yksinään kannattamaan muuttumatonta valenssia. Valenssin moniarvoisuus oli yleisesti hyväksytty kemiassa 1800-luvun loppuun mennessä.
IUPAC:n määritelmä.
Kemian järjestö IUPAC:n vuonna 1994 julkaisemassa määritelmässä valenssi on atomin muodostamien sidosten suurin mahdollinen määrä. Alkuaineella on tällöin yksikäsitteinen valenssi, mutta tämä luku ei läheskään aina kuvaa kattavasti alkuaineelle ominaista sitoutumista.
Mary Bell

Mary Flora Bell (s. 26. toukokuuta 1957 Newcastle upon Tyne, Englanti) on englantilainen nainen, joka tuomittiin joulukuussa 1968 nelivuotiaan Martin Brownin ja kolmivuotiaan Brian Howen tapoista. Mary Bell oli ensimmäisen tapon tekohetkellä 10-vuotias ja toisen tekohetkellä yksitoistavuotias.
Maryn äiti Betty oli seksityöläinen. Mary syntyi Bettyn ollessa 17-vuotias ja oli tämän ensimmäinen lapsi. Bellin lapsuudessa äiti oli usein poissa kotoa ja työskenteli Glasgow'ssa. Hänen biologista isäänsä ei tiedetä. Mary joutui seksuaalisen hyväksikäytön uhriksi 5-vuotiaasta alkaen.
Mary Bell tuomittiin 17. joulukuuta 1968 alentuneen syyntakeisuuden vuoksi tapoista. Hän vapautui vankilasta vuonna 1980 ollessaan 23-vuotias, minkä jälkeen hän aloitti uuden elämän tyttärensä kanssa. 
Gitta Sereny on kirjoittanut Mary Bellistä kirjan "The Case of Mary Bell" (1972).
Sibel Tüzün

Sibel Tüzün (s. 29. huhtikuuta 1971 Istanbul) on turkkilainen poplaulaja. Hän on kotimaassaan suosittu artisti, jolla on kasvava fanikerho myös ympäri Eurooppaa. Tüzün oli Turkin euroviisuedustaja vuonna 2006.
Tüzün aloitti laulamisen lapsikuorossa. Lukiovuosinaan hän kiinnostui pop- ja rockmusiikista. Vuonna 1986 hän sijoittui toiseksi musiikkikilpailussa, joka oli avoinna kaikille Turkin toisen asteen oppilaitoksille. Vuonna 1988 Tüzün pääsi konservatorioon opiskelemaan klassista musiikkia, poppia ja jazzia. Vuonna 1991 hän ryhtyi ammattimuusikoksi.
Tüzün sijoittui 11:nneksi Eurovision laulukilpailussa 2006 omalla kappaleellaan ”Süper Star”.
Margaret Beckett

Margaret Mary Beckett (o.s. Jackson, 15. tammikuuta 1943, Ashton-under-Lyne, Manchester), brittipoliitikko (Työväenpuolue), oli Britannian ulkoministeri toukokuusta 2006 kesäkuuhun 2007, ja sitä ennen kauppa- ja teollisuusministeri 1997 alkaen, alahuoneen johtaja 1998 alkaen ja ympäristöministeri 2001–2006.
Elämäkerta.
Beckettin isä oli puuseppä ja hänen äitinsä Irlannin katolilaisia. Hänen sisarensa on nunna. Beckett on koulutukseltaan insinööri. Hän erikoistui metallurgiaan, opiskeli University of Manchester Institute of Science and Technologyssa ja oli harjoittelijana AEI Manchesterilla, jossa liittyi ammattiliittoon, ja työskenteli yliopistossa. Vuonna 1970 hän meni työskentelemään Työväenpuolueeseen teollisuuspolitiikan tutkijaksi. Hän pyrki parlamenttiin Lincolnista jo helmikuun 1974 vaaleissa, mutta hävisi ja pääsi parlamenttiin vasta lokakuun 1974 uusissa vaaleissa.
Harold Wilson antoi hänelle tehtävän whippinä 1975. Vuonna 1979 hän menetti parlamenttipaikkansa ja meni Granada Televisionille tutkijaksi. Hän meni samana vuonna naimisiin paikallisen puoluejohtajan Lionel Beckettin kanssa. Vuonna 1980 Beckett pääsi Työväenpuolueen kansalliseen toimeenpanevaan komiteaan. Hän tuki vasemmistolaista Tony Bennia Työväenpuolueen varajohtajaksi 1981.
Beckett valittiin niukasti uudelleen parlamenttiin Derbyn eteläisestä vaalipiiristä 1983. Hän piti varjohallituksen sosiaaliministerin ja myöhemmin valtio­varain­ministeriön valtiosihteerin paikkoja. Vuonna 1992 Beckett valittiin Työväenpuolueen varajohtajaksi John Smithin ollessa puheenjohtajana. Toukokuusta heinäkuuhun 1994 hän oli puolueen johtaja Smithin yllättävän kuoleman jälkeen. Puheenjohtajan vaalissa hän jäi kolmanneksi Tony Blairin ja John Prescottin jälkeen.
Beckett oli jälleen varjohallituksen terveysministerinä 1994–1995 ja kauppa- ja teollisuusministeriksi 1995–1997.
Kun Työväenpuolue pääsi hallitukseen toukokuussa 1997, Beckett nimitettiin kaupan lautakunnan johtoon ja kauppa- ja teollisuusministeriksi. Heinäkuussa 1998 hänestä tuli kuningattaren valtaneuvoston puheenjohtaja ("President of the Privy Council") ja alahuoneen johtaja ("Leader of the House of Commons"). Vuoden 2001 vaalien jälkeen hänet nimitettiin ympäristö-, elintarvike- ja maaseudun asioiden ministeriksi. Beckett pitää tärkeimpänä saavutuksenaan Venäjän saamista allekirjoittamaan Kioton sopimus ja sen täytäntöönpanoa.
Vuoden 2006 Blairin uudistaessa hallitusta paikallisvaalien jälkeen Beckettistä tuli ulkoministeri Jack Strawin tilalle.
Christine Guldbrandsen

Christine Guldbrandsen (s. 1985 Bergen, Norja) on laulaja, joka on kansainvälisesti tunnetuin vuoden 2006 Eurovision laulukilpailusta, missä hän edusti Norjaa kappaleella "Alvedansen" ja sijoittui neljänneksitoista. Guldbrandsen on menestynyt Pohjoismaissa levyjensä "Surfing In The Air" ja "Moments" ansiosta. Kahdella ensimmäisellä levyllään hän lauloi englannin kielellä, mutta tuoreimmalla levyllään hän laulaa norjaksi.
Pyhäselän vankila

Pyhäselän vankila on suljettu vankila Pohjois-Karjalassa Hammaslahden taajamassa. Se sijaitsee 25 kilometrin päässä Joensuusta ja kuuluu Itä- ja Pohjois-Suomen rikosseuraamusalueeseen. Vankila aloitti toimintansa vuonna 1990, jolloin se oli sataan vuoteen ensimmäinen uudisrakennuksena valmistunut vankila Suomessa.
Pyhäselän vankilan vastuualueeseen sisältyy tutkintavankeuden, vankeusrangaistusten ja sakon muuntorangaistusten toimeenpano. Vankilassa on paikkoja sekä miehille että naisille, yhteensä 87 paikkaa.
Pyhäselän vankilassa työskentelee noin 60 henkilöä. Vangeille on tarjolla työtä puusepän- ja metalliverstailla, kiinteistönhuollossa ja keittiöllä. Vankilassa toimii aikuislukio ja Piippolan ammatti- ja kulttuuriopisto järjestää kädentaitopainotteista valmentavaa ja kuntouttavaa opetusta sekä tieto- ja viestintätekniikan koulutusta. Kuntouttavana toimintana vangeille tarjotaan päihdekuntoutusta ja väkivaltarikoksiin syyllistyneille pitkä kuntoutusohjelma (OMA-kurssi).
André (laulaja)

André (armeniaksi Անդրե; s. 8. heinäkuuta 1979 Stepanakert, Vuoristo-Karabah, Azerbaidžanin SNT, Neuvostoliitto) on armenialainen poplaulaja. Hän on yksi Armenian suosituimmista laulajista ja voittanut parhaan armenialaisen mieslaulajan palkinnon vuosina 2004 ja 2005. 
André aloitti laulamisen jo kolmivuotiaana, ja kolme vuotta myöhemmin hän ryhtyi käymään pianotunneilla. Ensimmäisen laulunsa hän kirjoitti yhdeksänvuotiaana. Lopullisesti hän nousi suosituksi laulajaksi 15-vuotiaana voitettuaan kykykilpailun. Hän toimii laulusolistina Karabagh-nimisessä pop-jazz-yhtyeessä, joka on kierrellyt ympäri Armeniaa ja Vuoristo-Karabahia. Hän on myös menestyksekkäästi ottanut osaa erilaisiin laulukilpailuihin Aasiassa, Itä-Euroopassa ja Yhdysvalloissa. Vuonna 2006 hän edusti Armen Martirossianin säveltämällä kappaleella ”Without Your Love” Armeniaa maan osallistuessa ensimmäistä kertaa Eurovision laulukilpailuihin. Hän pääsi karsintojen kautta loppukilpailuun ja sijoittui lopulta kahdeksanneksi.
Ruteeni

Ruteeni on itäslaavilainen kieli kuten ukraina, valkovenäjä ja venäjä. Kieltä pidetään uhanalaisena. 
Ruteenia puhutaan Ukrainassa Taka-Karpatian alueella, Slovakian itäosissa, Etelä-Puolassa (jossa sitä kutsutaan myös nimellä "łemkowski" ("lemko") kielelle ominaisen sanan "lem" (лєм, ’vain’) vuoksi) ja Unkarissa. Serbian Vojvodinan autonomisen alueen pannonianruteenia pidetään monissa yhteyksissä ruteenin kielen murteena, mutta osa kielitieteilijöistä pitää sitä erillisenä, länsislaavilaisena kielenä. Ukrainassa ruteenia pidetään yleisesti ukrainan murteena, koska se on lähellä ukrainan hutsulin murretta. Suurin osa ruteenin puhujista kuitenkin itse pitää kieltään ukrainasta erillisenä.
Kielen standardoinnin suurimpana ongelmana on puhujien jakautuminen neljään maahan. Jokaisessa maassa on toisistaan poikkeava oikeinkirjoitus (kyrillisin kirjaimin) ja kielioppistandardi, jotka perustuvat ruteenin eri murteisiin.
Ruteenin puhujien määrää on vaikea tarkasti määrittää, mutta se on arvioitu miljoonaksi. Ethnologue.com antaa puhujien määräksi Ukrainassa 560 000 (vuonna 2000) ja Slovakiassa 55 500 (2013).
Ensimmäinen maa, joka tunnusti virallisesti ruteenin kielen, tarkemmin ottaen pannonianruteenin, oli silloinen Jugoslavia. Vuonna 1995 ruteeni tunnustettiin vähemmistökieleksi Slovakiassa. Siellä ruteeni on virallisen kielen asemassa niissä kunnissa, joissa yli 20 % asukkaista puhuu sitä. Myös Vojvodinassa kielellä on virallinen asema.
Yhdysvalloissa on ilmestynyt ruteeninkielisiä lehtiä, "Ameryka" ja "Amerikanskyi Russky Vjestnik". Ensimmäinen ruteeninkielinen romaani on Yhdysvalloissa asuneen pastorin Emil Kubekin "Marko Šoltys".
Fonologia.
Vokaalit.
Lähde:
Konsonantit.
Lähde:
Sanasto.
Lukusanat 1–10 ruteeniksi:
Texas Lightning

Texas Lightning on saksalainen country-vaikutteista pop-musiikkia esittävä neljän miesmuusikon ja yhden naislaulusolistin muodostama yhtye. Yhtyeen jäsenet ovat Olli Dittrich (rummut ja laulu), Jon Flemming Olsen (kitara ja laulu), Marcus Schmidt (sähkokitara ja banjo), Uwe Frenzel (basso ja laulu) ja australialainen Jane Comerford (laulu ja ukulele). Yhtye esiintyi ensimmäisen kerran 23. joulukuuta 2000 "Knust"-nimisellä klubilla Hampurissa. Se edusti Saksaa vuoden 2006 Eurovision laulukilpailussa kappaleella "No No Never" ja sijoittui 14. sijalle.
Camp Davidin rauha

Camp Davidin rauhalla tarkoitetaan 17. syyskuuta 1978 solmittua sopimusta, jonka mukaisesti Israel palautti miehittämänsä Siinain niemimaan Egyptille ja Egypti tunnusti Israelin valtion. Sopimus myös päätti Israelin itsenäistymisestä asti vallinneen sotatilan maiden välillä. Se solmittiin Yhdysvaltain presidentin maaseutuhuvilalla Camp Davidissa salaisten neuvottelujen päätteeksi. Kyseessä oli Israelin ensimmäinen rauhansopimus arabimaan kanssa.
Rauhan sovittelijana toimi Yhdysvaltain presidentti Jimmy Carter. Sopimus sisälsi kaksi puitesopimusta, jotka koskivat rauhaa Egyptin ja Israelin välille, Israelin vetäytymistä Siinailta sekä alueen poliittisia järjestelyjä, esimerkiksi palestiinalaisten asemaa. Rauhanaloitteen tekijä, Egyptin presidentti Anwar Sadat, joutui arabimaissa kritiikin kohteeksi, ja islamistit murhasivat hänet vuonna 1981.
Séverine Ferrer

Séverine Ferrer (oik. Séverine Marie-Carène Dijoux, s. 31. lokakuuta 1977 Montpellier, Ranska) on ranskalainen laulaja.
Ferrer vietti lapsuutensa Réunionin saarella, missä hän on paikallinen kuuluisuus. Vuonna 1991 hän muutti perheensä kanssa Pariisiin, missä hän päätti ryhtyä laulajaksi. Hän aloitti uransa esiintymällä televisiossa. Vuonna 2004 Ferrer julkaisi albumin ja suunnitteli vaatemalliston raskaana oleville naisille.
Ferrer edusti Monacoa vuoden 2006 Eurovision laulukilpailussa kappaleella ”La Coco-Dance”, mutta ei selviytynyt semifinaalista loppukilpailuun.